Uznesenie Európskeho parlamentu o osobitnej správe Európskeho dvora audítorov č. 5/2005: Výdavky na tlmočenie, ktoré vznikli Parlamentu, Komisii a Rade (2006/2001(INI))



Úradný vestník 305 E , 14/12/2006 S. 0067 - 0069



P6_TA(2006)0331 Výdavky Európskeho parlamentu, Komisie a Rady na tlmočenie Uznesenie Európskeho parlamentu o osobitnej správe Európskeho dvora audítorov č. 5/2005: Výdavky na tlmočenie, ktoré vznikli Parlamentu, Komisii a Rade (2006/2001(INI)) Európsky parlament, - so zreteľom na osobitnú správu Európskeho dvora audítorov č. 5/2005: Výdavky na tlmočenie, ktoré vznikli Parlamentu, Komisii a Rade, spolu s odpoveďami inštitúcií [1], - so zreteľom na článok 248 ods. 4 druhý pododsek, článok 276 ods. 3 a článok 280 ods. 5 Zmluvy o ES, - so zreteľom na článok 45 rokovacieho poriadku, - so zreteľom na správu Výboru pre kontrolu rozpočtu (A6-0261/2006), Rešpektovanie viacjazyčnosti 1. domnieva sa, že viacjazyčnosť je jednou z kľúčových čŕt EÚ, ktorá zvýrazňuje kultúrnu a jazykovú rôznorodosť a zabezpečuje rovnaký prístup občanov EÚ; 2. domnieva sa, že viacjazyčnosť je zárukou práva občanov komunikovať s inštitúciami EÚ v ktoromkoľvek z jej úradných jazykov, umožňuje im tak uplatňovať svoje právo demokratickej kontroly; 3. domnieva sa, že jazykové služby inštitúcií EÚ uľahčujú komunikáciu a inštitúcie tak zostávajú otvorené občanom Európy; 4. domnieva sa, že celkové náklady na všetky jazykové služby inštitúcií EÚ, preklady a tlmočenie spolu, predstavujú iba 1 % z celkového rozpočtu EÚ; 5. rešpektuje, že rokovací poriadok stanovuje, že poslanci môžu vystúpiť v úradnom jazyku podľa vlastného výberu, a že sa zabezpečí tlmočenie do ostatných jazykov; domnieva sa tiež, že používanie úradných jazykov sa riadi "Etickým kódexom viacjazyčnosti" Európskeho parlamentu, ktorý bol aktualizovaný v roku 2004; 6. domnieva sa, že viacjazyčnosť je vyjadrením kultúrnej rôznorodosti EÚ, ktorú je potrebné zachovať, a preto i popri rastúcom počte úradných jazykov, ktorý si žiada pragmatické riešenia pri prípravných prácach v rámci inštitúcií, musí byť viacjazyčnosť zaručená, aby sa zabezpečila legitimita a rôznorodosť EÚ; So zreteľom na všetky inštitúcie 7. s uspokojením víta vysokú kvalitu tlmočenia v inštitúciách EÚ; je ďalej toho názoru, že je potrebné zabezpečiť vysokú kvalitu tlmočenia a nepretržite ju hodnotiť; 8. konštatuje, že celkové náklady tlmočenia v roku 2003 boli 57000000 EUR v Európskom parlamente a 10600000 EUR v Rade, v Komisii, v Európskom hospodárskom a sociálnom výbore, vo Výbore regiónov a v niektorých agentúrach; 9. je však veľmi znepokojený skutočnosťou, že v roku 2003 približne 16 % (25900000 EUR) z celkovej sumy 163000000 EUR predstavovalo náklady na dodané ale nevyužité služby a na pohotovostné opatrenia; 10. zastáva názor, že Európsky parlament, Rada a Komisia by sa mali snažiť obmedziť "implicitnú alebo explicitnú pohotovostnú službu", pretože tieto opatrenia predstavujú 18000000 EUR vynaložených na dodané ale nevyužité tlmočnícke služby; poznamenáva, že na účely schôdzí zvolávaných ad hoc by mali byť k dispozícii tlmočníci pripravení tlmočiť krátko po žiadosti o ich služby; 11. žiada administratívu Európskeho parlamentu, Radu a Komisiu, aby zlepšili medziinštitucionálnu spoluprácu; 12. vyzýva tlmočnícke služby Európskeho parlamentu a Komisie, aby si v zmysle väčšej efektívnosti navzájom poskytovali tlmočníkov a vytvárali zmiešané tlmočnícke tímy a umožnili využitie dostupných tlmočníkov kdekoľvek a kedykoľvek budú vyžiadaní s cieľom pokryť skutočné potreby; 13. vyzýva inštitúcie, aby podporovali a uľahčovali využívanie "miestnych tlmočníkov", ak to umožnia jazykové kombinácie a zdôrazňuje, že vnútroštátne administratívne ustanovenia nesmú byť prekážkou; konštatuje, že sa musí zabezpečiť vysoká kvalita tlmočenia; 14. domnieva sa, že Európsky parlament a Komisia by mali včas pripraviť prehľad pomeru tlmočníkov - úradníci/zmluvní tlmočníci - podľa jazykov pre absolutórium za roku 2006; 15. vyzýva Komisiu, aby v koordinácii s ďalšími inštitúciami posilnila spoluprácu s členskými štátmi pri odbornej príprave tlmočníkov z príslušných krajín; 16. vyzýva inštitúcie EÚ, aby znovu prerokovali dohody s pomocnými konferenčnými tlmočníkmi (PKT) v súvislosti s cestovným, platovým ohodnotením, medziinštitucionálnou spoluprácou a zjednodušením administratívy; 17. upozorňuje na vysoký podiel cestovných nákladov a nákladov na ubytovanie; nalieha na organizátorov schôdzí a tlmočnícke služby, aby znížili cestovné náklady a náklady na ubytovanie; žiada lepšiu koordináciu, plánovanie a organizáciu ciest a ubytovania; So zreteľom na Európsky parlament 18. očakáva, že administratíva Európskeho parlamentu včas predloží odhad priemerných celkových denných nákladov na PKT a stálych tlmočníkov na účely správy o udelení absolutória za rok 2005; 19. pripomína, že celkové náklady na jeden deň tlmočenia sú v Európskom parlamente takmer o 30 % vyššie ako v Rade alebo Komisii; jedným z dôvodov je, že na zasadnutiach v Štrasburgu je možné využiť len malý počet miestnych tlmočníkov, čo zvyšuje náklady Európskeho parlamentu na tlmočenie v Štrasburgu o 13 %; 20. berie na vedomie odmietnutie Európskeho parlamentu zúčastniť sa na hodnotení s cieľom vytvoriť medziinštitucionálny úrad zabezpečujúci tlmočnícke služby pre všetky inštitúcie EÚ, keďže tento zámer predsedníctvo dňa 4. septembra 2005 označilo za nezlučiteľný so záujmami Európskeho parlamentu; 21. vyzýva administratívu Európskeho parlamentu, aby pokračovala v ustálení zmysluplných "správ zo zasadnutí", t. j. správ vedúcich tlmočníckych tímov o aktívnom a pasívnom využívaní jazykov počas schôdzí skupín, výborov a delegácií, a podala správu o svojich zisteniach včas pre postup udelenia absolutória za rok 2005; 22. nalieha na administratívu Európskeho parlamentu, aby zvýšila informovanosť poslancov o nákladoch na tlmočenie; kladie otázku, či Európsky parlament využíva jazykový profil poslancov najlepším možným spôsobom; zdôrazňuje, že by to nemalo viesť ku klasifikácii úradných jazykov EÚ; 23. pripomína, že podľa článku 1 Etického kódexu viacjazyčnosti z 19. apríla 2004 by sa zdroje mali vyčleňovať na základe zohľadnenia skutočných potrieb používateľa; 24. vyzýva administratívu Európskeho parlamentu, aby preskúmala, akým spôsobom by sa "systém žiadostí" Rady, vnútorný systém fakturácie Rady Európy alebo systém kvót UNESCO dal využiť pre tlmočenie v Európskom parlamente; 25. poznamenáva, že Európsky parlament v roku 2003 vynaložil 4000000 EUR na tlmočnícke služby, ktoré boli k dispozícii ale neboli využité z dôvodu neskorého vyžiadania alebo zrušenia; žiada aby sa uskutočnili opatrenia na zabránenie rušeniu a podávaniu žiadostí na poslednú chvíľu; ďalej žiada tlmočnícke služby, aby boli pružnejšie pri plánovaní svojich služieb a v systéme žiadostí; 26. vyzýva svoje zodpovedné oddelenia, aby zosúladili svoj program schôdzí výborov, skupín a plenárnych zasadnutí s cieľom dosiahnuť lepší pomer medzi potrebami a dostupnými zdrojmi; * * * 27. poveruje svojho predsedu, aby postúpil toto uznesenie Rade, Komisii a Európskemu dvoru audítorov. [1] Ú. v. EÚ C 291, 23.11.2005, s. 1. --------------------------------------------------